SET ปิดร่วง 6 จุด พักฐานหลังไร้ปัจจัยหนุน แนะติดตามบจ.ประกาศงบไตรมาส 3
SET ปิดร่วง 6 จุด พักฐานหลังไร้ปัจจัยหนุน นลท.กังวลวันหยุดกลางสัปดาห์ จึงเลือกขายทำกำไรหุ้นที่ปรับขึ้นไปก่อนหน้านี้ออกมาบ้าง แนะติดตามผลประกอบการของบริษัทจดทะเบียนไตรมาส 3/64 แนวโน้มวันพรุ่งนี้มีโอกาสดีดกลับ ให้แนวรับในกรอบ 1,625-1,630 จุด และแนวต้าน 1,640-1,645 จุด
11 ต.ค. 2564

โดยนักวิเคราะห์ กล่าวว่า ตลาดหุ้นไทยวันนี้เป็นจังหวะพักตัวลงมาหลังจากสัปดาห์ก่อนปรับขึ้น บรรยากาศการลงทุนโดยภาพรวมสัปดาห์นี้ยังไม่มีประเด็นใหม่ และอาจกังวลวันหยุดกลางสัปดาห์ และรอติดตามผลประกอบการของบริษัทจดทะเบียนไตรมาส 3/2564 นักลงทุนจึงเลือกขายทำกำไรหุ้นที่ปรับขึ้นไปก่อนหน้านี้ออกมาบ้าง
ด้านตลาดภูมิภาคเอเชียฝั่งเหนือฟื้นตัว ส่วนฝั่งเอเชียฝั่งใต้ที่ Outperform เมื่อสัปดาห์ก่อนก็พักตัวลงมา และตลาดหุ้นยุโรปพักตัวลงหลังจากสหรัฐประกาศตัวเลขการจ้างงานออกมาแย่กว่าตลาดคาด ประกอบกับโกลด์แมน แซคส์ ปรับลดคาดการณ์อัตราการขยายตัวทางเศรษฐกิจ (GDP) ของสหรัฐในปี 2565 ลง ทำให้นักลงทุนมองความเสี่ยงเศรษฐกิจชะลอตัว และเริ่มเห็นจังหวะพักตัวของสินทรัพย์เสี่ยง
สำหรับแนวโน้มการลงทุนในวันพรุ่งนี้มีโอกาสฟื้นกลับขึ้นมาได้บ้าง พร้อมให้แนวรับที่บริเวณ 1,625 – 1,630 จุด และแนวต้านที่ 1,640 – 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TRUE มูลค่าการซื้อขาย 4,741.28 ล้านบาท ปิดที่ 4.30 บาท เพิ่มขึ้น 0.20 บาท
KBANK มูลค่าการซื้อขาย 4,519.79 ล้านบาท ปิดที่ 138.50 บาท ลดลง 1.50 บาท
STARK มูลค่าการซื้อขาย 4,113.69 ล้านบาท ปิดที่ 4.54 บาท ลดลง 0.76 บาท
BANPU มูลค่าการซื้อขาย 2,752.60 ล้านบาท ปิดที่ 13.60 บาท เพิ่มขึ้น 0.10 บาท
PTT มูลค่าการซื้อขาย 2,334.62 ล้านบาท ปิดที่ 40.00 บาท เพิ่มขึ้น 0.25 บาท
 